กรมชลประทานเร่งลำเลียงน้ำลงสู่อ่าวไทยและแม่น้ำโขง ย้ำทุกภาคส่วนเฝ้าระวังดูแลคันกั้นน้ำตลอด 24 ชั่วโมง
นายทวีศักดิ์ ธนเดโชพล รองอธิบดีกรมชลประทาน กล่าวถึงสถานการณ์น้ำในภาพรวมของไทย ว่า ขณะนี้อยู่ระหว่างการระบายน้ำในลุ่มน้ำเจ้าพระยา และลุ่มน้ำชี–มูล โดยลุ่มน้ำเจ้าพระยาเป็นการระบายน้ำจากปริมาณฝนที่ตกหนักในพื้นที่ภาคเหนือจากท้ายเขื่อนภูมิพลและเขื่อนสิริกิติ์ลงมาในแม่น้ำยม และน้ำจากเขื่อนป่าสักชลสิทธิ์ที่ระบายมาทางเขื่อนพระราม 6 ไหลลงมารวมกันในลุ่มน้ำเจ้าพระยา โดยการบริหารจัดการน้ำลุ่มเจ้าพระยาซึ่งนอกจากเร่งระบายลงแม่น้ำเจ้าพระยาแล้ว ยังระบายน้ำออกไปยังพื้นที่รับน้ำต่าง ๆ ด้วย เพื่อกักเก็บน้ำไว้ใช้ในช่วงหน้าแล้ง ส่วนการบริหารจัดการลุ่มน้ำชี–มูล ได้มีการตั้งศูนย์ส่วนหน้าที่จังหวัดอุบลราชธานี เพื่อบูรณาการทำงานร่วมกันในการเร่งระบายน้ำลงสู่แม่น้ำโขงโดยเร็ว ซึ่งปัจจุบันระดับน้ำในแม่น้ำชีและแม่น้ำมูลเริ่มลดลงแล้ว ทั้งนี้ขอความร่วมมือทุกภาคส่วนโดยเฉพาะองค์กรปกครองส่วนท้องถิ่น ให้จัดเวรยามเฝ้าระวังดูแลคันกั้นน้ำตลอด 24 ชั่วโมง เนื่องจากขณะนี้อยู่ระหว่างการเร่งลำเลียงน้ำลงสู่อ่าวไทยและแม่น้ำโขง         พร้อมกันนี้ ยังขอความร่วมมือให้ประชาชนริมฝั่งแม่น้ำเจ้าพระยาและแม่น้ำชี-มูล ติดตามสถานการณ์อย่างใกล้ชิด และหากมีข้อสงสัยหรือต้องการรับความช่วยเหลือติดต่อได้ที่กรมชลประทาน 1460 ตลอด 24 ชั่วโมง